Document ID: 32005L0090

EUROPA-PARLAMENTETS OG RÅDETS DIREKTIV 2005/90/EF
af 18. januar 2006
om 29. ændring af Rådets direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (stoffer, der er klassificeret som kræftfremkaldende, mutagene eller reproduktionstoksiske)
(EØS-relevant tekst)
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 95,
under henvisning til forslag fra Kommissionen,
under henvisning til udtalelse fra Det Europæiske Økonomiske og Sociale Udvalg (1),
efter proceduren i traktatens artikel 251 (2), og
ud fra følgende betragtninger:
(1)
De i dette direktiv fastsatte foranstaltninger falder ind under den handlingsplan, der er vedtaget ved Europa-Parlamentets og Rådets afgørelse nr. 1786/2002/EF af 23. september 2002 om vedtagelse af et program for Fællesskabets indsats inden for folkesundhed (2003-2008) (3). I denne afgørelse har Fællesskabet forpligtet sig til at arbejde for at fremme og forbedre sundheden, forebygge sygdomme og modvirke potentielle sundhedsrisici med henblik på at nedbringe unødvendig høj sygelighed og for tidlig død og aktivitetshæmmende invaliditet.
(2)
De stoffer, der er anført i bilag I til Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer (4), og som er klassificeret som kræftfremkaldende i kategori 1 eller 2, kan fremkalde kræft. De stoffer, der er anført i bilag I til direktiv 67/548/EØF, og som er klassificeret som mutagene i kategori 1 eller 2, kan forårsage arvelige genetiske skader. De stoffer, der er anført i bilag I til direktiv 67/548/EØF, og som er klassificeret som reproduktionstoksiske i kategori 1 eller 2, kan medføre fosterskader og skade forplantningsevnen.
(3)
For at opnå en bedre sundhedsbeskyttelse og forbrugersikkerhed bør anvendelsen af stoffer, der for nylig er klassificeret som kræftfremkaldende, mutagene eller reproduktionstoksiske i kategori 1 eller 2, reguleres, og markedsføring til privat brug af stoffer og præparater med indhold heraf bør begrænses.
(4)
I Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (5) begrænses markedsføring og anvendelse af visse farlige stoffer og præparater, bl.a. for at opnå en bedre sundhedsbeskyttelse og forbrugersikkerhed.
(5)
I Europa-Parlamentets og Rådets direktiv 94/60/EF (6) om fjortende ændring af direktiv 76/769/EØF indførtes der i form af et tillæg til bilag I til direktiv 76/769/EØF en liste over stoffer, der er klassificeret som kræftfremkaldende, mutagene eller reproduktionstoksiske i kategori 1 eller 2. Markedsføring til privat brug af sådanne stoffer og præparater med indhold heraf bør begrænses.
(6)
I henhold til direktiv 94/60/EF skal Kommissionen senest seks måneder efter offentliggørelse i Den Europæiske Unions Tidende af en tilpasning til den tekniske udvikling af bilag I til direktiv 67/548/EØF, der indeholder stoffer, der er klassificeret som kræftfremkaldende, mutagene eller reproduktionstoksiske i kategori 1 eller 2, forelægge Europa-Parlamentet og Rådet et forslag til direktiv, der regulerer disse nyligt klassificerede stoffer, ved at ajourføre tillægget til bilag I til direktiv 76/769/EØF. I Kommissionens forslag skal der tages hensyn til risici og fordele ved de nyligt klassificerede stoffer samt til EF-bestemmelserne om risikoanalyse.
(7)
Kommissionens direktiv 2004/73/EF om 29. tilpasning til den tekniske udvikling af Rådets direktiv 67/548/EØF, særlig bilag I, indeholder 146 indgange, der indeholder stoffer, som for nylig er klassificeret som kræftfremkaldende i kategori 1, 21 indgange, der indeholder stoffer, som for nylig er klassificeret som kræftfremkaldende i kategori 2, 152 indgange, der indeholder stoffer, som for nylig er klassificeret som mutagene i kategori 2, og 24 indgange, der indeholder stoffer, som for nylig er klassificeret som reproduktionstoksiske i kategori 2.
(8)
I direktiv 2004/73/EF ændres desuden noterne vedrørende identificering, klassificering og etikettering af fire indgange, der indeholder stoffer, som er klassificeret som kræftfremkaldende i kategori 1, 36 indgange, der indeholder stoffer, som er klassificeret som kræftfremkaldende i kategori 2, seks indgange, der indeholder stoffer, som er klassificeret som mutagene i kategori 2, to indgange, der indeholder stoffer, som er klassificeret som reproduktionstoksiske i kategori 1, og tre indgange, der indeholder stoffer, som er klassificeret som reproduktionstoksiske i kategori 2. Listerne i tillægget til bilag I til direktiv 76/769/EØF bør ændres i overensstemmelse hermed.
(9)
Der er taget hensyn til risici og fordele ved de stoffer, der ved direktiv 2004/73/EF for nylig er klassificeret som kræftfremkaldende, mutagene eller reproduktionstoksiske i kategori 1 eller 2, særlig risici og fordele ved stoffer, som ikke tidligere har været berørt af en begrænsning vedrørende anvendelse i stoffer og præparater, der markedsføres til privat brug (på grund af en tidligere klassificering). Analysen i den forbindelse har vist, at disse nyligt klassificerede stoffer kan indsættes i tillægget til bilag I til direktiv 76/769/EØF.
(10)
Dette direktiv berører ikke Fællesskabets minimumsforskrifter for beskyttelse af arbejdstagerne som fastsat i Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet (7) og i særdirektiverne vedtaget på grundlag heraf, herunder Europa-Parlamentets og Rådets direktiv 2004/37/EF af 29. april 2004 om beskyttelse af arbejdstagerne mod risici for under arbejdet at være udsat for kræftfremkaldende stoffer eller mutagener (8) -
UDSTEDT FØLGENDE DIREKTIV:
Artikel 1
Tillægget til bilag I til direktiv 76/769/EØF ændres som angivet i bilaget til nærværende direktiv.
Artikel 2
1. Medlemsstaterne vedtager og offentliggør senest den 24. februar 2007 de nødvendige love og administrative bestemmelser for at efterkomme dette direktiv. De meddeler straks Kommissionen disse bestemmelser sammen med en oversigt, der viser overensstemmelsen mellem de pågældende bestemmelser og dette direktiv.
De anvender disse bestemmelser fra den 24. august 2007.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne meddeler Kommissionen de vigtigste nationale retsforskrifter, som de udsteder på det område, der er omfattet af dette direktiv.
Artikel 3
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Strasbourg, den 18. januar 2006.

Labels: 0
4
15
20